input: KOMMISSIONENS GENNEMFØRELSESFORORDNING (EU) Nr. 504/2013
  af 31. maj 2013
  om ændring af gennemførelsesforordning (EU) nr. 1225/2011 for så vidt angår meddelelse af oplysninger om afgiftsfritagelse
  EUROPA-KOMMISSIONEN HAR -
  under henvisning til traktaten om Den Europæiske Unions funktionsmåde,
  under henvisning til Rådets forordning (EF) nr. 1186/2009 af 16. november 2009 om en fællesskabsordning vedrørende fritagelse for import- og eksportafgifter (1) og
  ud fra følgende betragtninger:
  (1)
  I henhold til artikel 17 i Kommissionens gennemførelsesforordning (EU) nr. 1225/2011 af 28. november 2011 til artikel 42 til 52 og artikel 57 og 58 i Rådets forordning (EF) nr. 1186/2009 om en fællesskabsordning vedrørende fritagelse for import- og eksportafgifter (2) skal medlemsstaterne videregive oplysninger til Kommissionen om afgiftsfritagelse på visse reservedele, dele, tilbehør, værktøj og udstyr, hvis toldværdi eller pris overstiger en vis værdi. Kommissionen skal videregive oplysningerne til medlemsstaterne. I henhold til den nævnte gennemførelsesforordnings artikel 18 gennemgås oplysningerne regelmæssigt i Toldkodeksudvalget.
  (2)
  I henhold til artikel 20 i gennemførelsesforordning (EU) nr. 1225/2011 skal visse oplysninger, der er anført i ansøgningerne om afgiftsfritagelse på varer, der indføres af eller på vegne af videnskabelige institutioner eller organer, som er etableret i Unionen, fremsendes til Kommissionen af de medlemsstater, som har fået forelagt ansøgningen.
  (3)
  Disse forpligtelser, som stammer fra 1983, er ikke længere nødvendige af hensyn til en god forvaltning af import med afgiftsfritagelse. Desuden indebærer de en unødvendig administrativ byrde for både medlemsstaterne og Kommissionen. Af hensyn til en forenkling af lovgivningen og overskueligheden bør de tilsvarende bestemmelser derfor udgå eller forenkles.
  (4)
  Gennemførelsesforordning (EU) nr. 1225/2011 bør derfor ændres i overensstemmelse hermed.
  (5)
  Foranstaltningerne i denne forordning er i overensstemmelse med udtalelse fra Toldkodeksudvalget -
  VEDTAGET DENNE FORORDNING:
  Artikel 1
  I gennemførelsesforordning (EU) nr. 1225/2011 foretages følgende ændringer:
  1)
  Kapitel VII udgår.
  2)
  Artikel 20 affattes således:
  »Artikel 20
  Den kompetente myndighed i den medlemsstat, hvor modtagerinstitutionen eller -organet er beliggende, træffer umiddelbart afgørelse om den i artikel 19 omhandlede anmodning i alle tilfælde.«
  Artikel 2
  Denne forordning træder i kraft på tyvendedagen efter offentliggørelsen i Den Europæiske Unions Tidende.
  Denne forordning er bindende i alle enkeltheder og gælder umiddelbart i hver medlemsstat.
  Udfærdiget i Bruxelles, den 31. maj 2013.